Verdagtes beroof gesin; skiet sersant | Maroela Media
Die polisie in Limpopo is op soek na 'n groep van vier of vyf verdagtes wat glo 'n polisiesersant Dinsdag in die vroeë oggendure buite 'n huis in Tzaneen geskiet het nadat hulle kort vantevore ook 'n gesin op die dorp beroof het.
Brig. Motlafela Mojapelo, woordvoerder van die polisie, het gesê die skietvoorval is omstreeks 01:00 uitgevoer deur verdagtes wat glo koeëlvaste baadjies gedra het.
Volgens Mojapelo was die beampte saam met 'n kollega besig op patrollie in Tzaneen toe hulle na die kollega se huis gery het om 'n selfoonlaaier te kry. "Die sersant se kollega het in die huis ingegaan en 'n skoot gehoor. Toe die beampte deur die venster loer het hy vier mans wat glo polisie-koeëlvaste baadjies aangehad het gesien. Die verdagtes het in nabygeleë bosse in gevlug en die gewonde sersant en die polisievoertuig agter gelaat."
Mojapelo het gesê die sersant is van sy dienspistool en selfoon beroof. Hy het gesê die kollega het die gewonde polisiebeampte op die grond waar hy gelê het aangetref.
Volgens Mojapelo het dieselfde verdagtes glo sowat 30 minute voor dié voorval by 'n huis in Medipark in Tzaneen ingebreek en die man, sy vrou en hul kind met vuurwapens aangehou. Die verdagtes het die gesin gedwing om op die vloer te lê voordat hulle van 'n selfoon en 'n wit Nissan Sentra beroof is.
"'n Taakspan is saamgestel en werk hard om die verdagtes op te spoor," het Mojapelo gesê.
Enigiemand met meer inligting oor die saak kan die polisie by 08600 10111 skakel.
ANC-veterane: 'Moenie vir korruptes stem nie'
Waarom sê my kop vir my dat misdaad stadig maar SEKER buite beheer raak?
Verkeerd. Misdaad is in beheer.
Iets se vir my daar is meer aan die storie as wat die kollega wil voorgee. Hoekom net die een polisieman skiet en nie wag dat die ander een ook uitkom nie.